433 Eros

**Eros** (formalmente **433 Eros**, da-o grego Ἔρως) o l'é un asteroide do scistema solâ.
O l'é stæto scoverto o 13 agosto do 1898 da Auguste Charlois e Carl Gustav Witt, in moddo indipendente, e coscì denominao da-a divinitæ de l'amô da mitologia grega.

A so orbita a-o porta periodicamente ben vexin a-a Tæra: o l'ha un perielio de 1,1 UA e o l'é quindi un asteroide near-Earth, categoria ciutosto ampia ch'a l'includde i asteroidi con l'orbita ch'a s'avexiña ò a l'interseca quella da Tæra; ciu in particolâ, Eros o l'é un tippico asteroide Amor. Da-o ponto de vista chimmico, o l'é clascificao comme asteroide de tipo S, composto cioè prinçipalmente da di scilicæ.

O g'ha 'na forma iregolâ con de dimenscioin de 34,4&nbsp;×&nbsp;11,2&nbsp;×&nbsp;11,2&nbsp;km.
O g'ha un caratteristego restrenzimento centrâ: se-o s'amia da-i poli, o l'assomeggia a 'na banaña o un pistaccio. A so massa de 6,687&nbsp;×&nbsp;1015&nbsp;kg a l'é pâ a circa un dexemioneximo da massa lunâ. A superfiççie, de cô brun-doao, a l'apâ pezantemente crateizzâ: i cratei maggioî razonzan de dimenscioin confrontabbile con quelle de Eros mæximo.
E inmaggine a ata risoluçion rivellan a presença de 'n sœu de regolite ch'o crœuve Eros in ogni so parte, o spessô do quæ o l'é stimao ese tra 10 e 100&nbsp;m.

Tra i oggetti do scistema solâ de so dimenscioin, Eros o l'é stæto quello ciu oservao. Storicamente, e so oservaçioin son stæte rilevante pi-a determinaçion do valô da parallasse solâ (e conseguentemente de l'unitæ astronommica) e da massa do scistema Tæra-Luña. O l'é o primmo asteroide intorno a-o quæ ha orbitao e insci-o quæ s'é posao una sonda spaçiâ: a NEAR Shoemaker da NASA infæti, doppo ese intrâ in orbita o 14 frevâ 2000, a l'é aterâ o 12 frevâ 2001 insci-a superfiççie de l'asteroide, dovve a l'ha conduto di anallixi chimmiche do sœu.

## Osservaçion
Eros o l'é un oggetto mediamente poco luminoso, ch'o manten pe di periodi de diversci anni de magnitudine compreize tra-a dozzexima e a chinzexima.
Durante i periodichi avexinamenti a-a Tæra (una dexeña pe secolo), a l'opoxiçion o pœu però razonze de magnituddine compreize tra l'otava e a nona. Inte di opoxiçioin ancon ciu ræe che se veifican ogni 81 anni - l'urtima a l'é avegnua into 1975 e a proscima a se veifichiâ into 2056 - Eros o razonze a magnituddine +7,1, vegnindo ciu luminoso de Nettun e di asteroidi da fascia prinçipâ, con l'ecceçion de 4 Vesta e, de ræo, de 2 Pallas e 7 Iris.

A l'opoxiçion, l'asteroide o pâ fermâse, ma, a diferença de quante se veifica normalmente pe 'n corpo in conzonçion eliocentrica co-a Tæra, o so moto aparente o no vegne mai retrogrado. A-o momento da so scoverta, Eros o l'ea l'unico ogetto esterno a-a Tæra a exibî tâ comportamento, in seguito manifestao anche da di atri asteroidi *near-Earth*. O so periodo scinoddico de 845 giorni terestri o l'é un di ciu longhi tra quelli possedui da-i corpi do scistema solâ.

## Stoia de osservaçioin
### Scoverta

A scoverta de Eros a fu atribuia a Carl Gustav Witt, ch'o-o fotografò a nœutte do 13 agosto 1898 da l'osservatoio berlineize de l'associaçion astronommica Urania (*Urania Sternwarte Berlin*), comme 'n ogetto de unzexima magnituddine, mentre o l'eseguiva de mezue astromettriche de precixon da poxiçion de l'asteroide 185 Eunike, acquixindo con un'espoxiçion de doe ôe un'immaggine de 'na zona centrâ insci-a stella Beta Aquarii.
Tuttavia de immagine de l'asteroide fun arecugeite a mæxima nœutte anche da Auguste Charlois da l'Osservatoio de Niçça, ma i dæti fun da lê pubricæ solo quarche giorno doppo o Witt: mentre a l'eppoca se dette a corpa do ritardo a-o Charlois mæximo, a-o quæ vegniva rimproverao d'avei mancao de controlâ e lastre fotograffiche inti giorni subbito doppo a nœutte da so espoxiçion - o 14 d'agosto, ch'o cazè de domennega, e o 15, festivo - a caoza do ritardo a l'ea probabilmente dovua a 'n problema tecnico do telescoppio, ch'o l'aiva falio inte l'anulâ l'efetto do moto da Tæra, produxendo de immaggine meno nittide. Questa circostança, scoverta into 2002, a l'ha fæto sci ch'a l'astronnomo françeise segge riconosciua ancœu a scoverta indipendente.

In meno de doe setemañe, Adolf Berberich o calcolò un'orbita preliminâ, ch'a permisse de notâ a scingolaritæ de l'asteroide rispetto a tutti i atri aloa noti: a-o perielio, l'ogetto se saiæ infæti trovao entro l'orbita de Marte. De sucescive osservaçioin, unie a l'individuaçion d'immaggine de pre-scoverta arecugeite da l'Harvard College Observatory za into 1893, permissan de determinâ l'orbita con maggiô acuateçça e de scrovî che l'asteroide into 1894 o s'ea avexinao a-a Tæra: l'ea stæto coscì scoverto o primmo asteroide near-Earth.

O nomme Eros o fu çernuo da Witt e Berberich in rifeimento a-o dê grego de l'amô, rompindo a tradiçion ch'a l'aiva visto scin a alloa assegnâ a-i asteroidi di nommi feminin.

### Osservaçioin sucescive

Into corso de quarchedun di perioddichi avexinamenti de Eros a-o nostro pianeta, a-i quæ corisponde de condiçioin osservative particolarmente favoeive, l'asteroide o l'é stæto ogetto de campagne osservative miræ - de carattere internaçionâ ascì. A primma de queste a l'ebbe lœugo into biennio 1900-1901 e in tâ ocaxon o *Comité International Permanent pour l'Exécution Photographique de A Cartes du Ciel* o svilupò un cian de travaggio - a-o quæ aderin 58 osservatoi astronommichi de varrie naçioin - co-o scopo de mezuâ a parallasse solâ (e quindi de determinâ a distança media da Tæra da-o Sô, ò sæ l'Unitæ astronomica) atraverso de meze da poxiçion de Eros.

Sfrutando o fæto che l'asteroide o foise a l'opoxiçion (razonta o 30 otobre 1900), se procedette mezuando l'angolo soteizo da-e conzonzente tra Eros e i ponti d'osservaçion insci-a Tæra. A distança de l'asteroide da-a Tæra a fu quindi determinâ con de sempliçe relaçioin trigonomettriche: defæti e mezuaçioin permissan de conosce i valoî di angoli interni do triangolo avente a-i proppi vertexi l'asteroide e, prezempio, doî ponti insci-a Tæra (a longheçça da conzonzente tra i doî ponti insci-a Tæra a l'ea anche questa nota). Se consciderò quindi o triangolo avente a-i proppi vertexi a Tæra, o Sô e 433 Eros: a distança Tæra-asteroide a l'ea stæta mezuâ; noto o periodo de l'orbita de 433 Eros, a distança Sô-asteroide a poè ese deduta da-a segonda lezze de Keplero; se poette quindi determinâ a distança media da Tæra da-o Sô, trovando pe quella un valô de &nbsp;km (o valô otegnuo atraverso de moderne mezuaçioin radar o l'é de &nbsp;km). I rizultæ fun pubricæ da Arthur Hinks into 1910. O metodo o pœu in prinçippio ese dœuviao con un quâ-se-sæ terço corpo, tuttavia, afinché e mezue angolæ seggian e ciu precize poscibbile l'é necessaio che o terço corpo o segge vexin a-a Tæra. Da chì o vantaggio derivante da l'adœuviâ un asteroide comme Eros.

Una segonda campagna internaçionâ votta a determinâ una megio aproscimaçion da parallasse solâ a fu organizâ into 1930-1931 da-a *Solar Parallax Commission* de l'Union Astronomica Internaçionâ. Inte st'ocaxon chì, l'asteroide o razonse 'na distança de circa 0,178 UA da-a Tæra, ben infeiô rispetto a l'ocaxon precedente. I rizultæ in meito fun pubricæ into 1941 da Harold Spencer Jones.

De ciu into 1901 l'astronnomo françeise Charles André o l'aiva registrao de variaçioin perioddiche inta luminoxitæ de Eros e o l'aiva proposto che l'ogetto o poese ese costituio da doî nucclei a forma de «manubrio da ginnastica». Into 1931, i astronnomi sudafrichen van den Bos e Finsen descrissan a forma de l'asteroide comme un «œutto», ne mezuon o periodo de rivoluçion in 5 ôe e 17 menuti e ne stimon o diametro in 23 km (ben proscimo a-o valô reâ de 21 km). Inte questo periodo, inoltre, fu apricao e afinao insce Eros a tecnica de curve de luxe pi-a determinaçion do periodo de rotaçion e da direçion de l'asse de rotaçion de 'n asteroide.

L'orbita seguia da l'asteroide a-o rende particolarmente adatto anche pe determinâ a massa do scistema Tæra-Luña, valutando e variaçioin produte into so moto da-i incontri ravexinæ a-o scistema. Infæti, l'orbita che ogni ogetto o percore in gio a-o Sô a l'é perturbâ da-e açioin gravitaçionæ di pianeti magioî. Perché segge poscibile determinâ a massa de 'n pianeta da-o confronto de l'orbita efetiva de 'n ogetto campion con quella predita pe-o mæximo ogetto da-a meccanica kepleriaña, l'é necessaio ch'a segge conosciua con precixon adegoâ l'orbita percorsa da l'ogetto e che i açioin gravitaçionæ de disturbo eserçitæ da-o pianeta razonzan un'entitæ aprexeive, o sæ, da-o momento che queste son inversamente proporçionæ a-o squæo da distança, che l'ogetto campion o s'avexiñe suficentemente a-o pianeta do quæ se vœu determinâ a massa. Eros o sodisfa intrambedoe ste receste, da-o momento che tra-i ogetti do scistema solâ de so dimenscioin o l'é stæto quello ciu studiao, o l'é osservabile da-a Tæra in ogni ponto da so orbita e o l'esegue di perioddichi avexinamenti a-o nostro pianeta.

Eduard Noteboom, into 1921, o fu o primmo a eseguî sti carcoli, basandose insce-e osservaçioin condute into periodo compreizo tra o 1893 e o 1914; Witt o-i ripetè into 1933, dœuviando di osservaçioin insce 'n periodo ciu ampio, condute tra-o 1893 e o 1931. Infin, un terço valô o fu proposto da Eugene Rabe into 1950, dœuviando i osservaçioin arecugeite into periodo tra o 1926 e o 1945, e revisto into 1967 da Rabe mæximo e Mary Parmenter Francis. Da aloa in ça, pi amegioâ ulteriormente a stimma da massa do scistema Tæra-Luña, l'é risultao ciu conveniente fâ ricorso a-e sonde spaçiæ.

Into biennio 1974-1975 o l'é stæto quindi ogetto de ùna terça campagna d'osservaçioin, in ocaxon de 'n avexinamento particolarmente streito a-a Tæra, i rizultæ da quæ fun pubricæ into nummero de mazzo do 1976 da revista *[[Icarus (revista)|Icarus]]*. Eros o fu osservao into vixibile, inte l'infrarosso e atraverso di strumenti radar; ne fu stimao l'albedo (pâ a 0,19&nbsp;±&nbsp;0,01), e dimenscioin (13&nbsp;×&nbsp;15&nbsp;×&nbsp;36&nbsp;km), o periodo de rotaçion (5 ôe 16 menuti e 13,4 segondi) e a direçion de l'asse de rotaçion. Fun çercæ di indizi insci-a so compoxiçion, mentre i osservaçioin inte l'infrarosso rivelon a prezença in superfiççie de 'n strato de regolite scimmile a quella lunâ.

O 23 zenâ 1975 l'é stæto inoltre osservao da-i Stati Unii l'ocultaçion da parte de Eros da stella Kappa Geminorum (de magnituddine 3,73), l'unnica da quæ s'agge 'na traccia storica.

Inti anni ottanta e novanta, Eros o l'é stæto ogetto de nœuve osservaçioin, anche radar, votte a determinâne con maggiô acurateçça e dimenscioin, a forma e, ciu in generâ, a arecœugge quante ciu informaçioin poscibbile in vista da miscion Near Earth Asteroid Rendezvous chi-a NASA a l'aviæ lançao into 1996.

Into zenâ do 2012 Eros o l'é torna tranxitao in proscimitæ da Tæra, razonzendo una distança confrontabbile con quella razonta into 1931, e anche inte st'ocaxon o l'é stæto ogetto d'osservaçioin.

### Miscioin spaziæ

Into 1996 a NASA a l'ha lançao a sonda Near Earth Asteroid Rendezvous, in seguito rinominâ NEAR Shoemaker, svilupâ pe eseguî o studdio prolongao de 'n asteroide near-Earth. I vincoli into delta-v imposti into transfeimento orbitâ da-e speciffiche de progetto, poneivan una miscion insce Eros a-o limmite de fattibilitæ, rispetto a di atri obiettivi ciu proscimi a-a Tæra quæ 1943 Anteros, 3361 Orpheus e 4660 Nereus, iniçialmente preferii. Eros o fu tuttavia ritegnuo ciu interessante e o fu razonto graççie a l'individoaçion de 'n oportun cian de xœuo - carcolao da Robert W. Farquhar - ch'o previdde 'na manœuvra de câçafrùsto gravitaçionâ co-a Tæra e o permisse ascì o sorvolo de l'asteroide 253 Mathilde inta fascia prinçipâ.

A miscion a ogni moddo a l'andò a reizego de falî quande a-o momento da primma manœuvra de rendezvous con Eros se prezentò un problema into controllo d'assetto ch'o condusse a-a perdia do contatto co-a sonda pe 27 ôe. Ciò rimandò de circa un anno o previsto *rendezvous* con l'asteroide, a-o 14 frevâ 2000, quandi-a sonda a gh'intrò in orbita in gio con sucesso.

NEAR Shoemaker o l'orbitò in gio a Eros percorindo di orbite progrescivamente ciu streite fin a 35 km de raggio - segge into cian polâ de l'asteroide, segge in quello equatoriâ - e eseguindo di sorvoli razenti razonzendo una distança minnima de 2-3 km da-a superfiççie. O mappò a superfiççie e o ne identificò e formaçioin geologgiche, o permisse de mezue gravimettriche e o compì di anallixi da compoxiçion de l'asteroide atraverso di spetrommetri inte l'infrarosso e inti raggi X. O 12 frevâ 2001, doî giorni primma da concluxon originaiamente cianificâ da miscion, fu tentao una desceiza controlâ verso a superfiççie ch'a se concruze con l'ateraggio da sonda in proscimitæ do cratê Himeros - vexin a-a "sella" de l'asteroide. Con sorpreiza di mæximi controlloî de miscion, a sonda a rizultò ancon operativa e inti sucescivi sezze giorni fu conduto de mezue insci-a compoxiçion do sœu do scito d'ateraggio co-o spetrommetro inti raggi gamma, ch'o s'ea rivelao poco efficaçe inti osservaçioin condute da l'orbita. A miscion a l'é terminâ o seguente 28 frevâ.

## Parammetri orbitæ e rotaçion

433 Eros o l'orbita a 'na distança mezaña da-o Sô de 217,5 mioin de km, pâ a circa 1,5&nbsp;UA e o completa una rivoluçion in gio a-a stella inte 643,246 giorni, pâ a 1,76 anni. L'orbita a l'é inclinâ de 10,830° rispetto a-o cian de l'eclittica; pe via da so ecentriçitæ pâ a 0,223, a distança tra o pianeta e o Sô a varria de circa 276 mioin de chilommetri tra-i doî apsidi: o perielio, ponto de l'orbita into quæ se veifica o mascimo avexinamento a-o Sô, o l'é a 1,113&nbsp;UA da-a stella, mentre l'afelio, ponto de l'orbita into quæ se veifica o mascimo alontanamento da-o Sô, o l'é a 1,783&nbsp;UA. l'orbita de Eros quindi a l'é sempre esterna rispetto a quella da Tæra - qualificandolo comme asteroide Amor, mentre o l'atraversa quella de Marte. A minnima distança tra l'orbita de Eros e quella da Tæra (*[[distança de minnima interseçion orbitâ|Minimum Orbit Intersection Distance]]*, MOID) a l'é pâ a 0,148532&nbsp;UA. Un valô proscimo a questa o l'é stæto razonto into 1975 e o saiâ torna razonto into 2056 durante un di perioddichi avexinamenti de Eros a-o nostro pianeta.

Un oggetto o pœu restâ insce 'n'orbita comme quella percoria da Eros a-o ciu pe dexe mioin d'anni, primma che questa a segge perturbâ da de interaçioin gravitaçionæ co-i pianeti do Scistema solâ. De scimulaçioin condute da P. Michel e coleghi sugeriscian che Eros o posse diventâ un asteroide geosecante da chì a doî mioin d'anni e individdoan una probabilitæ non nulla che Eros o posse in urtimo colidde co-o nostro pianeta.

Eros o completa una rotaçion in 5,27 ôe; o so asse de rotaçion, inclinao de 89° rispetto a-o cian orbitâ, o l'é sogetto a 'n moto de nutaçion ch'o gennera di oscillaçioin che razonzan i 55" (pe confronto, l'ampieçça da nutaçion terestre a l'é de l'ordine di 2") inta direçion perpendicolâ a-o cian orbitâ; o moto de precescion a-o quæ o l'è sogetto, invece, o l'é de 2,84" l'anno.

## Formaçion
Varri indiççi indican che Eros o segge o meniçço de 'n corpo preexistente. De ciu l'é improbabile ch'o posse esise formao in proscimitæ de l'atoâ orbita, inta popolaçion di near-Earth object (NEO) - instabbile pe di periodi de tempo supeioî a-i dexe mioin d'anni, ma, in acordio a-i modelli de formaçion do scistema solâ, o poriæ esise formao inta porçion interna da fascia prinçipâ, dominâ da di asteroidi de tipo S, di quæ o condividde a compoxiçion. Eros o poriæ avei abandonao a fascia prinçipâ circa 16 mioin d'anni fa. Di astronnomi italien ritegnan inoltre d'avei identificao - da studdi de dinammica orbitâ e anallixi spetroscoppiche - inta famiggia Maria i atri meniççi do corpo progenitô de Eros.

Insce Eros no l'é stæto rilevao presença de 'n campo magnettico, che se presente a doviæ ese infeiô a-o limmite de senscibilitæ do magnetommetro a bordo da sonda NEAR Shoemaker: : 4 nT. Ciò poriæ ese spiegao co-o fæto che l'asteroide, into so processo de formaçion, o no saiæ mai passao pe 'na fase liquida.

## Caratteristeghe chimmico-fixiche
### Massa e dimenscioin

Eros o l'é o segondo asteroide NEAR pe dimenscioin, doppo 1036 Ganymed. O l'a 'na forma iregolâ ch'a ricorda un'enorme banaña se osservao da-a direçion di poli, o un pistaccio, a caoza do restrenzimento inta zona centrâ, indicao comme "sella" (*saddle* in ingreize). O pœu ese descrito aproscimativamente da 'n elissoide de dimenscioin de 34,4&nbsp;×&nbsp;11,2&nbsp;×&nbsp;11,2&nbsp;km, a-o quæ corisponde un diametro medio de 16,84&nbsp;±&nbsp;0,06&nbsp;km. O l'occupa un volumme de circa &nbsp;km³ e a so superfiççie a se estende pe circa &nbsp;km².

De mezuaçioin radiomettriche condute durante a miscion NEAR Shoemaker han permisso de determinâ con precixon a massa de Eros, pâ a 6,687&nbsp;±&nbsp;0,003&nbsp;×&nbsp;1015kg, circa un dexemioneximo da massa lunâ. Raportando tâ valô co-o so volumme, s'otegne 'na denscitæ de &nbsp;±&nbsp;30&nbsp;kg/m³, proscima a quella da crosta terestre. Poiché Eros o no g'ha 'na forma sferrica, a gravitæ insci-a so superfiççie a varria da ponto a ponto tra 2,1 e 5,5&nbsp;mm/s²; difæti, questa a dipende da-a distança locâ da-o centro de gravitæ de l'asteroide. A velocitæ de fuga insci-a superfiççie - corelâ a-o valô de l'aceleraçion de gravitæ locâ e a-o valô locâ de l'aceleraçion centrippeta dovua a-o moto de rotaçion de l'asteroide - a pœu variâ tra 3,1 e 17,2&nbsp;m/s.

### Compoxiçion

Spetroscopicamente, Eros o pœu ese clascificao tra-i asteroidi de tipo S (IV), dovve o IV o l'é 'n indicatô, inte 'na scâ ch'a va da I a VII introduta da Gaffey *et al.* into 1993, do contegnuo de oliviñe e ortopirosseni prezenti in superfiççie. In particolâ, i asteroidi do gruppo IV prezentan un'elevâ variabilitæ into raporto tra oliviñe e ortopiròsseni povei de caço (scilicæ feroxi), vegnindo associæ a-e condrite ordinaie. Into caxo speciffico de Eros, di osservaçioin condute inte l'infrarosso da-a Tæra, aveivan portao a ritegnî che 'na faccia de l'asteroide a foise ricca magiormente d'oliviñe e a l'aprezentesse de carateristeghe che l'acomunassan a-i asteroidi S(II), mentre l'atra de pirosseni, con carateristeghe analloghe a-i asteroidi S(V). A clascificaçion spetrâ de Eros a saiæ quindi derivâ da 'n bançamento de doe superfiççie.

I osservaçioin condute co-o spettrografo infrarosso (NIS) a bordo da sonda NEAR Shoemaker han rilevao una magiô uniformitæ inta compoxiçion da superfiççie, con di eceçioin rapresentæ da de zone in proscimitæ a di cratei da impatto. O spetro arecugeito da-o strumento o mostra doe gren bande d'asciorbimento in proscimitæ de 1 e 2&nbsp;μm, che son stæte associæ a-a prezença de mineræ femichi comme oliviñe e pirosseni, con un'abondança mezuâ comme raporto de ortopirosseni (opx) insce oliviñe e ortopirosseni (ol + opx) de 42&nbsp;±&nbsp;4%. I studioxi ritegnan tuttavia de poei distingue a presenza de aomanco atre træ specce mineræ, pe 'na sola de quæ saieiva presente dæti bastanti a-a so identificaçion. L'e stæto sugerio, defæti, che possan ese presenti anche di clinopirosseni ricchi de caço, inta forma de diopside o augite, a quæ presença a l'é rilevâ anche inte condrite H, L e LL con de perçentoæ rispetivamente de 12, 17 e 19%. Un megioamento inte conoscençe insci-a compoxiçion de Eros o poriâ derivâ infin da 'na magiô comprenscion do fonçionamento do strumento e consegoentemente da 'na megio calibraçion di dæti arecugeiti.

NEAR Shoemaker o l'ha inoltre arecugeito di dæti insci-a compoxiçion elementâ de Eros atraverso i spetrometri inti raggi X e gamma. Stimâ comme raporto elementâ rispetto a-o sciliççio, in mezue condute insce tutta a superfiççie atraverso o spetrometro a raggi X (XRS), a l'é rizultâ ese pe çerti versci analloga a quelle de condrite ordinaie (inti valoî de Fe/Se, A-o/Se e Mg/Se), ma co' in menô quantitativo de sorfo. No l'é poscibile savei tuttavia se ciò segge limitao a 'na dexeña de μm da superfiççie (corispondente a-o poei penetrante do strumento) opù a l'areste ascì a l'interno de l'asteroide. O spetrommetro a raggi gamma (GRS) invece o l'ha fornio di dæti vallidi solo quande a sonda a s'é posâ insci-a superfiççie, essendo stæta sorvestimâ a so portâ. E mezue son quindi limitæ a circa un metro cubbo de Eros. O strumento o l'ha rilevao di valoî de l'abondança do potascio e di raporti Mg/Se e Se/O confrontabbili con quante mezuao inte condrite, ma un contegnuo minô de færo inti raporti Fe/Se e Fe/O.

Un primmo problema solevao da questi dæti o l'é relativo a-a penuia de sorfo insci-a superfiççie. L'è stæto ipotizao aomanco trei meccanismi che possan giustificâla, o ciu probabbile di quæ o l'é che l'elemento o segge andæto perduo into spaççio pe l'efetto do bombardamento de radiaçioin e di micrometeorite subio da-a superfiççie mæxima (*[[Eroxon spaziâ|space weathering]]*). l'atra costion averta a l'é a discrepança inti valoî do raporto Fe/Se mezuæ da-i doî stromenti; l'ipotexi ciu probabbile a l'é ch'o derive da 'na segregaçion do færo da-i scilicæ entro a regolite. Into complesso, infin, i osservaçioin no permettan d'associâ Eros a 'na speciffica sottoclasse de condrite ordinaie e son sciorti dubbi insce l'efetiva raprezentativitæ da regolite da compoxiçion complesciva de l'asteroide.

L'é stæto suposto che 433 Eros o contegne de magioî quantitæ de oo, argento, zingo, alluminio e atri metalli rispetto a quante segge stæto, o poriâ mai ese, estræto da-i livelli ciu superfiçiæ da crosta terestre.

## Strutua interna

Eros o l'é un corpo da-a strutua interna essençialmente uniforme, comme sugerisce a distribuçion do so campo gravitaçionâ e o fæto che o centro de massa quæxi o coincidde co-o centro da figua. Tuttavia o possede una denscitæ legermente infeiô a quella de condrite ordenaie (OC) - mediamente pâ a &nbsp;kg/m³ - e ciò fa supoñe ch'o prezente 'na scignificativa poroxitæ macroscoppica, stimâ tra-o 21% e o 33%. Questo saiæ coerente co' ina stoia d'impatti ch'avieivan pezantemente fratuao, ma no disgregao, l'asteroide, insci-a superfiççie do quæ l'é poscibbile individoâ de strutue che mostran un'elevâ coerença; i tocchi saieivan quindi arestæ pe-o ciu in poxiçion ò avieivan subio solo di picceni spostamenti ch'avieivan infin conduto a-a creaçion de cavitæ interne.

Buczkowski e coleghi han sostegnuo into 2008 che foise poscibbile leze insci-a superfiççie de stoie diferente pe-e doe estremitæ de Eros e sugerio che l'asteroide o se componesse de doe parte a contatto. A creaçion de 'n *[[database]]* detaliao de carateristeghe superfiçiæ de Eros ha conduto i mæximi aotoî a rivedde e proppie ipottexi into 2009, avendo identificao de strutue che, prezente in tutte doe i estremitæ de l'asteroide, saieivan a sostegno de l'ipottexi che Eros segge un ogetto compatto.

Infin, R. Greenberg o ritegne che segge poscibbile identificâ paralelamente a-o Hinks Dorsum - precedentemente riconosciuo comme 'na faggia compresciva - una veña de roccia ch'a costituiæ un ponto de força inta strutua interna de l'asteroide, ch'a poriæ esise originâ into corpo progenitô de Eros e sucescivamente mantegnua, rescistendo a l'açion eroxiva di impatti. Tâ strutua a poriæ ese a l'origgine da forma alonghia de l'asteroide.

## Superfiççie

E figue prominente insci-a superfiççie de Eros son trei cratei d'impatto. O maggiô, Himeros, o prezenta 'n diametro de circa 11&nbsp;km e 'na profonditæ de 1,5&nbsp;km e s'atrœuva insce-o lao convesso de l'asteroide. Insce-o so bordo sud-ocidentâ se sovrapoñe o cratê Charlois de circa 7&nbsp;km de diammetro e profondo quarche çentanâ de metri, ciæamente ciu zoveno do precedente. A-o so interno se dispoñe un strato de regolite non consolidao, relativamente profondo. Infin, insci-o lao concavo l'é presente o cratê Psyche de circa 5&nbsp;km de diametro e profondo 1&nbsp;km. O cratê o l'é antigo da-o momento che insce-o so bordo son presente ben quattro cratei de circa 1&nbsp;km de diammetro ciaschedun e, scicomme o conten do materiâ espurso inte l'impatto ch'o l'ha generao a Charlois Regio, o l'è de seguo precedente a questa. No l'é tuttavia poscibile stabilî se temporalmente o l'ha preceduo o seguio Himeros, perché e so superfiççie no razonzan de dimenscioin tæ da rapresentâ un campion statisticamente scignificativo.

Aprofondindo l'indaggine a 'na risoluçion magiô (compreiza tra 1&nbsp;km e 100&nbsp;m), insci-a superfiççie pezantemente crateizâ se sorvepoñe de creste e de striatue. O Hinks Dorsum, in particolâ, ch'o se estende pe 18 km inte l'emisfeo setentrionâ, o poriæ ese a manifestaçion de 'na faggia ben esteisa ch'a trœuva 'na prosecuçion inte Callisto Fossae, inta parte oposta de l'asteroide. Comme za dito, R. Greenberg o l'interpreta viçeversa comme una struttua de força e no de deboleçça de l'asteroide.

Scignificativamente, o nummero di cratei de piccene dimenscioin (infeioî a-i 100-200&nbsp;m) o l'è menô de quante teoricamente ateizo, analogamente a quante osservao insce Fobos e insci-i aticen lunæ. L'é stæto ipotizao che questo segge dovuo a-o moto da regolite - provocao da-a pendença da superfiççie o da-i onde scismiche generæ da 'n impatto astronommico - ch'o l'aviæ scancelao e tracce di impatti de menoî dimenscioin. Se ritegne, in particolâ, d'avei individoao inte l'impatto ch'o l'ha dæto origgine a-a Charlois Regio a caoza de l'assença de cratei de piccene dimenscioin (con diametro infeiô a-i 500&nbsp;m) da diverse arrie - che corispondan complescivamente a-o 40 % da superfiççie de l'asteroide - compreize entro 'na distança in linnia retta de 9&nbsp;km da-o ponto de l'impatto. Responsabbile da degradaçion da superfiççie saiæ stæta l'energia scismica produta da l'impatto, ch'a se saiæ propagâ atraverso tutto l'asteroide sotto forma d'onde e a l'aviæ determinao o crollo de strutue ciu piciñe. Scicomme Eros o g'ha una forma iregolâ, ponti ascì lonten da superfiççie pœuan ese conzonti da 'na linnia retta ch'a l'atraversa l'asteroide, de longheçça infeiô rispetto a-o percorso superfiçiâ. Coscì, di arrie che fra lô pan ben distante, insce de "facce" oposte de l'asteroide, ma compreise entro 9&nbsp;km da l'impatto, saieivan stæte interessæ da l'evento ch'o l' aviæ determinao infin una distribuçion inegoâ da denscitæ de cratei insci-a superfiççie. O mæximo impatto o l'aviæ ascì originao a ciu gran parte di magœu spantegæ insci-a superfiççie. Tâ produçion a l'é stæta spiegâ comme dovua a-a particolaritæ do scito de l'impatto, che, avegnuo insce-o bordo de 'n atro grande cratê, o poriæ avei razonto di strati ciu profondi.

Sotto i 50 m, infin, i magœu e e strutue associæ a-o trasporto da regolite domminan a morfologia da superfiççie. No se rileva invece e traççe de l'affioramento de rocce do substrato.

O sœu superfiçiâ o pariæ a l'œuggio uman noteivemente uniforme, de cô brun-doao. E prinçipæ anomalie inta coloraçion saieivan rapresentæ da doe tipologie de depoxiti, i un caraterizæ da di valoî elevæ de l'albedo, individoæ insce-e ligge de çerti cratei de gren dimenscioin e interpretæ comme dovui a l'afioramento de materiâ do substrato meno alterao da-o *space weathering* (esposto aprœuvo a di fenommeni de scorimento do strato superfiçiâ); i atri, diti *pond* (stagni), orizontæ e da-a superfiççie levigâ, che presentan una componente bluastra da coloraçion ciu intensa rispetto a-o teren circostante. Quest'urtimi saieivan produti da materiâ a graña fiña ch'a l'é andæta a impî di cratei existenti, livelandose segondo una superfiççie equipotençiâ locâ. Bastiæ una profonditæ de 20 cm pe dâ e caratteristeghe osservæ. O cô bluastro o poriæ ese conseguença de dimenscioin di gren, ma anche da segregaçion di scilicæ da-o færo. I *pond* saieivan composti prevalentemente da-i primmi, mentre o færo o l'aviæ razonto una poxiçion d'equilibbrio a magiô profonditæ. Questo poriæ anche spiegâ e rilevaçioin do GRS, essendo NEAR Shoemaker aterrâ proppio in proscimitæ de 'n pond. L'é stæto ipotizao che-o materiâ ch'o costituisce i *pond* o posse provegnî da l'interno de l'asteroide opù - segondo un'ipottexi ciu recente - o posse derivâ da-a disgregaçion di prioin caozâ da-o ciclo termico. L'é poscibile che inte zone direttamente iluminæ da-i raggi solæ se razonze a-o perielio una tempiatua superfiçiâ de 100&nbsp;°C; mentre de mezue eseguie durante i ôe notturne han indicao 'na tempiatua vexiña a-i -150&nbsp;°C. L'escurscion termica giornalea saiæ compreisa tra 10 e 100&nbsp;°C.

O strato da regolite o razonze un spessô superiô aomanco a-i 10&nbsp;m, ma inte di ponti o poriæ razonze anche i 100&nbsp;m. Questo suponendo che existe un'interfaccia netta tra-a regolite mæxima e 'n strato profondo de roccia de magiô compateçça, interfaccia ch'a poriæ anche mancâ; in tâ caxo a regolite superfiçiâ a degradiæ verso di blocchi de dimenscioin sempre magioî.

## Eros inta coltua
Quande Eros o l'é stæto scoverto a l'ea za stæta introduta a distinçion tra i pianeti e i asteroidi (pianeti minoî ò pianetin). Ciononostante, e so peculiaritæ ation l'atençion segge da comunitæ scientiffica, segge de l'opinion pubbrica: Eros, infæti, non solo o l'ea o primmo ogetto a ese scoverto tra-a Tæra e Marte, ma o l'effetoava di perioddichi avexinamenti a-o nostro pianeta.

O comparse pi-a primma votta inte 'n'œuvia de fantasciença into conto in lengua ingleize *Our Distant Cousins* (1929) do scritô irlandeize Lord Dunsany, into quæ un aviatô aventurozo o finisce insce l'asteroide pe 'n erô de navegaçion into so viægio de ritorno da Marte; Eros o l'é un mondo vivo, coverto de boschi e abitao da di animæ scimili a quelli terestri, ma da-e dimenscioin piceniscime. Saiâ pœu ambientâ insce Eros a striscia a fumetti *On the Planetoid Eros* da serrie *[[Buck Rogers]]*, pubricâ tra-o 17 agosto e o 2 dexembre do 1931 inti Stati Unii.

Into 1933, o futuo fixico Freeman Dyson, aloa de nœuve anni, o scrisse o raconto incompio *Sir Phillip Robert's Erolunar Collision*, into quæ o l'imaggina 'na spediçion insci-a Luña pi osservâ a colixon de l'asteroide co-o satellite. O tema da poscibbile colixon o ricoriâ anche sucescivamente. Coscì, inte l'episoddio *Visitors from Outer Space* da serrie animâ *Space Angel*, quande Eros o compâ pi-a primma votta in televixon into 1962; in *Superman vs The Flash LCE* eddito tra otobre e novembre do 1976 da-a DC Comics; into film tv *Asteroid* do 1997, diretto da Bradford May e into romanço *Evolution* de Stephen Baxter, do 2003.

Ricore ascì a scituaçion, comuña a di atri asteroidi, de vedde Eros comme 'n'astronave alieña camufâ - acheite inta serrie de sei romansci *Dig Allen Space Explorer* (1959–1962) de Joseph Greene - o trasformao lê mæximo inte 'n'astronave, comme into romanço *Captive Universe* (1969) de Harry Harrison - pubricao in Italia into 1980 comme *[[A çittæ di Aztechi]]* in Urania - into quæ l'asteroide o l'é trasformao inte 'na nave generaçionâ.

Infin, inte l'episoddio *A figgia de Eros* (1969), da striscia a fumetti britannega *[[Jeff Hawke]]*, l'asteroide o l'é 'n avamposto de potençiæ invazoî alien che pe mantegnîse in incognito fan anulâ, con di mettodi subdoli, una miscion terestre insci-o mæximo; into romanço *[[O zœugo de Ender]]* (1985) de Orson Scott Card, a "Scœua de Comando" a l'é ambientâ insce Eros, trasformao da-i alien "Scorpioin" contro i quæ l'umanitæ a l'é stæta longotempo in guæra; mentre inte *l'intrigo Wetware* (*Vacuum Flowers*, 1987), de Michael Swanwick, Eros o l'é circondao da 'n sciammo de staçioin spaçiæ.

L'é probabbile che Eros o segge, doppo Cere, o segondo asteroide ciu mençunao inte di œuvie lettiaie e fantascientiffiche.

## Note

## Bibliografia
### Libbri
* 
* 
* 
* 

### Publicaçioin
* 
* 
* 
* 
* 
*
* 
* 
*
*
* 
* 
* 
* 
* 

## Atri progetti

## Conligamenti esterni
* 

Categorîa:Scistêma Solâre
Categorîa:Asteròidi